*Το Βήμα*, 1.7.1952

Εις την αγωνιζομένην διά την ελευθερίαν της Κύπρον του 1952

Αι βάσεις του αφελληνισμού

Σειρά εντυπώσεων του κ. Χρ. Δ. Λαμπράκη – 2

Aπό εντελώς ιδικήν μας, δηλαδή καθαρώς Ελληνικήν υπαιτιότητα, το Κυπριακόν ζήτημα ευρίσκεται σήμερον εις σoβαρώτατον κίνδυνον και δεν αποκλείεται να χαθή κάποτε η νήσος, εάν δεν λείψουν η επιπολαιότης και η άγνοια σχετικώς με το ζήτημα: Είναι πολλοί οι αισιόδοξοι οι οποίοι πιστεύουν εις τας καλάς προθέσεις της Αγγλίας και οι οποίοι νομίζουν ότι πρόκειται να τηρηθούν αι ανεπίσημαι υποσχέσεις – διότι σύμφωνα και με τας τελευταίας δηλώσεις του Άγγλου Υφυπουργού των Εξωτερικών κ. Νάττιγκ, δεν υφίσταται *επισήμως* ζήτημα Κύπρου διά την Αγγλικήν Κυβέρνησιν – κατά τας οποίας θα μας αποδοθή η Κύπρος μόλις παρέλθη η Ρωσσική απειλή. Αφέλεια και ευπιστία ολέθριαι. Προβαίνοντες εις την εξέτασιν της καταστάσεως εις την νήσον, πρέπει να λάβωμεν υπ’ όψιν ένα δεδομένον απαραίτητον διά την κατανόησιν του προβλήματος. Ότι δηλαδή η πολιτική της Μεγάλης Βρεττανίας διέπεται από έναν μοναδικόν σκοπόν: Να κερδίση χρόνον, διά να μεταβάλη την Ελληνικήν νήσον εις μίαν *χωρίς* ΕΘΝΙΚΟΤΗΤΑ Στρατιωτικήν βάσιν, μίαν *κοσμοπολιτικήν* περιοχήν δίχως άλλους δεσμούς πλην της συμμετοχής της εις την Βρεττανικήν Κοινοπολιτείαν. Όλαι αι προσπάθειαι τείνουν εις το να δημιουργήσουν εις την Ανατολικήν Μεσόγειον μίαν νέαν Μάλταν, έναν ελάσσονος μορφής δορυφόρον, όπου η Αγγλική επικυριαρχία θα είναι ΜΟΝΙΜΗ και ΑΔΙΑΜΦΙΣΒΗΤΗΤΗ. Διά να επιτευχθή όμως παρόμοιον αποτέλεσμα είναι ανάγκη να εκριζωθή προηγουμένως απ’ όλα τα στρώματα του πληθυσμού το θαλερόν Ελληνικόν αίσθημα. Ενώ λοιπόν αρχικώς η Διοίκησις επεδείκνυεν *αδιαφορίαν* διά τους πνευματικούς ή συναισθηματικούς δεσμούς Ελλάδος και Κύπρου, κάμνει τώρα μεταβολήν, αντιλαμβανομένη την τροπήν των πραγμάτων. Εφαρμόζει ένα αφελληνιστικόν πρόγραμμα ευρείας κλίμακος, το οποίον πλήττει με πλάγια μέσα το πνεύμα, την νοοτροπίαν, την συνείδησιν των Ελλήνων Κυπρίων. Χρειάζεται μήπως άλλη απόδειξις ότι η προσπάθεια που καταβάλλεται είναι αγών ΠΛΗΡΟΥΣ ΚΑΙ ΟΡΙΣΤΙΚΗΣ αποξενώσεως της Κύπρου από την Ελλάδα;

Όπως ορθώς παρετήρησε ξένος περιηγητής, τα δύο επαγγέλματα που προσδίδουν αίγλην εις τον Κύπριον είναι το δικηγορικόν και το ιατρικόν. Το μεγαλύτερο τμήμα των πολιτικών του τόπου ανήκει εις το ένα ή το άλλο επάγγελμα, τα οποία και παίζουν σημαντικόν ρόλον εις την ζωήν του τόπου. Ήτο φυσικόν, αι πρώται ενέργειαι της Διοικήσεως να στραφούν εναντίον των. Το πτυχίον της Νομικής Σχολής του Πανεπιστημίου *Αθηνών* ΠΑΥΕΙ ΝΑ ΙΣΧΥΗ πλέον εις την Κύπρον. Ο νέος δικηγόρος θα σπουδάση εις την Αγγλίαν και όταν επιστρέψη εις την πατρίδα του, δεν θα αγορεύη εις την μητρικήν του γλώσσαν. Η συνήθεια που κατίσχυσεν είναι να ομιλήται η Αγγλική εντός των Δικαστηρίων, ασχέτως του εάν οι περισσότεροι πελάται δεν αντιλαμβάνονται το τι λέγεται. Μέχρι προ τεσσάρων μάλιστα ετών, οι Πρόεδροι των Επαρχιακών Δικαστηρίων ήσαν Άγγλοι. Σήμερον τοποθετούνται εις τας θέσεις αυτάς όσοι εκ των Κυπρίων ευνοούν τας Αγγλικάς βλέψεις και τα Βρεττανικά συμφέροντα. Εις την Πρωτεύουσαν, την Λευκωσίαν, ο Πρόεδρος του Δικαστηρίου είναι Τούρκος. Γενικά, η Νομική επιστήμη ακολουθεί το Αγγλοσαξωνικόν και όχι το Ελληνικόν σύστημα, ώστε οι δικηγόροι να αποκτήσουν ασυναισθήτως την Βρεττανικήν νοοτροπίαν, και φαίνεται ότι η μέθοδος αυτή επέτυχεν. Πρόμαχοι της Ενώσεως άλλοτε οι δικηγόροι, επιδεικνύουν τώρα σχετικήν αδιαφορίαν επί του Εθνικού ζητήματος.

Παραπλήσια τακτική εφηρμόσθη και διά τους ιατρούς, αλλά χωρίς τόσον θετικά αποτελέσματα. Υπάρχει ένα Νομοσχέδιον διά του οποίου όσοι Κύπριοι εσπούδασαν εις την Ελλάδα και την Κωνσταντινούπολιν, αναγκάζονται να παρακολουθήσουν σπουδάς περί τα δύο έτη εις Αγγλικάς σχολάς ή Πανεπιστήμια. Ούτε δύναται να διορισθή Κύπριος εις την Δημοσίαν Ιατρικήν Υπηρεσίαν, οσαδήποτε και αν είναι τα διπλώματά του, εάν δεν ασκηθή προηγουμένως εις την Αγγλίαν.

Εάν παρακολουθήσωμεν κατά βήμα τας ενεργείας της αφελληνιστικής πολιτικής, θα ιδούμεν ότι η συνέχεια, η λογική συνέχεια του προγράμματος, έχει ως βολήν τον λαόν. Η δεύτερη προσπάθεια ήτο να καταστήση υποχειρίους τους αγρότας, εφόσον αποτελούν αυτοί την φανατικώτερην εθνικόφρονα τάξιν του πληθυσμού. Και τούτο όχι μόνον διότι υποφέρουν από την έλλειψιν μερίμνης της Διοικήσεως, αλλά διότι ευρισκόμενοι μακρυά από κάθε επιρροήν, διατηρούν *ζωντανήν* και την Ελληνικότητά των. Έπρεπεν ωστόσον να εξευρεθή μία μέθοδος διά να υποταχθούν εις την Κυβέρνησιν και δεν άργησε να παρουσιασθή η κατάλληλη περίστασις: Λόγω των αναχρονιστικών μεθόδων καλλιεργείας, οι γεωργοί ήταν ανέκαθεν αναγκασμένοι να δανείζωνται από αστούς και να χρεώνωνται ή να υποθηκεύουν τα κτήματά των διά να ανταποκρίνωνται εις τας ανάγκας των. Με τον καιρόν όμως η κατάστασις απέβη αρκετά δυσχερής διά τον πληθυσμόν της υπαίθρου και αυτήν ακριβώς την στιγμήν ανέμεναν οι Άγγλοι. Εξεδόθη Διάταγμα διά του oποίου το μέγιστον μέρος των χρεών προς τους αστούς απηλείφετο εντελώς. Εκ πρώτης όψεως εφάνη ότι η απόφασις ήτο πράγματι ευεργετική. Εν τούτοις δεν άργησαν να αποκαλυφθούν τα κίνητρά της. Η εκμηδένισις των χρεών εγέννησε φυσικά μίαν δυσπιστίαν των αστών προς τους αγρότας, με συνέπειαν την βαθμιαίαν των απομάκρυνσιν. Η Βρεττανική Διοίκησις όμως δεν μετέβαλε καθόλου την κατάστασιν εις την ύπαιθρον και τα χρέη άρχισαν να αυξάνωνται και πάλιν με ραγδαιότερον μάλιστα τρόπον. Εντός ολίγων ετών, εχρεώθησαν οι αγρόται με έξ εκατομμύρια λίρας αλλά με μίαν μικρήν διαφοράν: ότι τα δάνεια ωφείλονται πλέον όχι εις τους Έλληνας αστούς, αλλά εις την Αγγλικήν Διοίκησιν, η οποία επέτυχεν έτσι τον σκοπόν της: Αποξένωσιν του αγροτικού κόσμου από τον αστικόν και υπαγωγήν των εις αυτήν.

Το αφελληνιστικό όμως πρόγραμμα έχει και αμεσωτέρας εκδηλώσεις. Ένα τεράστιο και καλά ωργανωμένο προπαγανδιστικό δίκτυον έχει απλωθή εις όλην την νήσον. Έτσι ο Κύπριος ακούει την «φωνήν του κυρίου του» να διατυμπανίζη συνεχώς τας ευεργεσίας της Μεγάλης Βρεττανίας προς τον Κυπριακόν λαόν. Αποτελεσματικώτερη εν τούτοις απεδείχθη άλλη μορφή προπαγάνδας, η οποία στρέφεται αμέσως *κατά* της Ελλάδος. Ο τρόπος είναι ευνόητος. Η κάθε μας αδυναμία, το κάθε τρωτόν χρησιμοποιείται διά να πεισθή ο Κύπριος ότι η Ένωσις θα ήτο δι’ αυτόν πηγή όλων των κακών και της δυστυχίας. Είχε σημειωθή νομίζω άλλοτε πόσον κακήν εντύπωσιν δημιουργούν εις την Κύπρον ωρισμένοι Επιθεωρησιακοί θίασοι των Αθηνών που εμφανίζουν από την πολιτικήν και κοινωνικήν σάτιραν διαφόρους δυσαρέστους πλευράς της Ελληνικής ζωής...

Πρέπει να τονισθή ότι η Βρεττανική προπαγάνδα συντελείται διά του Κυπριακού χρήματος. Επί Πάλμερ ο προϋπολογισμός εσυντηρούσεν Αγγλικήν προπαγανδιστικήν εφημερίδα, τώρα η Αγγλική Σχολή χρηματοδοτείται από το Δημόσιον Ταμείον, σύντομα δε θα λειτουργήση Βρεττανικός Ραδιοφωνικός Σταθμός διά την Κύπρον και υπάρχουν και σχέδια ιδρύσεως Αγγλικού Πανεπιστημίου. Η απαρίθμησις όμως των χρησιμοποιουμένων μέσων θα ήτο ατελείωτη. Η σπουδαιότερη αφελληνιστική ενέργεια έχει γίνει εις τον *Εκπαιδευτικόν* τομέα, και θα εξετάσωμεν ιδιαιτέρως το ζήτημα της Παιδείας. Θα ερωτήση ασφαλώς ο καθένας: Ποία είναι η εκ μέρους μας αντίδρασις εις τον λυσσαλέον αυτόν πόλεμον; Τίποτε το θετικόν εις κανέναν τομέα της εθνικής δραστηριότητος. Πλην των χλιαρών δηλώσεων των πολιτικών μας αι οποίαι έπαυσαν πλέον να συγκινούν τον Κυπριακόν λαόν, τίποτε σχεδόν δεν γίνεται διά να ενισχύσωμεν το φρόνημά του. Το Ελληνικόν έντυπον σχεδόν δεν κυκλοφορεί λόγω της υψηλής τιμής του, διότι το κόστος της ζωής είναι πολύ διαφορετικό και ό,τι μας φαίνεται εδώ εις τας Αθήνας λογικόν, εκεί είναι υπερβολικόν ως δαπάνη. Τα βιβλία είναι απρόσιτα, αι δε Αθηναϊκές εφημερίδες κοστίζουν το τετραπλάσιον των τοπικών. Θα ήτο αναμφισβήτητα ευεργετική μία ραδιοφωνική ώρα διά την Κύπρον, αλλά με κατάλληλο βέβαια πρόγραμμα, καθώς και αι ηθικαί ικανοποιήσεις, το να υπάρξη δηλαδή κάποια αναγνώρισις των υπηρεσιών Κυπρίων εις το Εθνικόν ζήτημα. Είναι υπόθεσις απλή, αλλά ανυπολόγιστης όμως αξίας, εφόσον θα αισθάνεται ο Κύπριος ότι υπάρχει *κάποιο* έστω ενδιαφέρον εκ μέρους της Ελλάδος. Εκτός από τας διπλωματικάς ενεργείας, το Ελληνικόν Κράτος πρέπει να υποστηρίξη τους Κυπρίους τους ίδιους. Είναι δυνατόν να κατορθώση πολλά με την αποστολήν ενός εκπαιδευτικού ακολούθου εις το Γενικόν Προξενείον, ενδιαφερομένου διά την επιλογήν των Ελληνικών θιάσων που πηγαίνουν εις την νήσον. Οπωσδήποτε, το δυσάρεστον συμπέρασμα είναι ότι δεν πρέπει πλέον να βασιζώμεθα με τυφλήν εμπιστοσύνην εις το «*αδάμαστον*» Ελληνικόν φρόνημα των Κυπρίων διά να μην ξημερώση κάποτε μία ημέρα, μακρυνή έστω, κατά την οποίαν δεν είμεθα εις θέσιν να προείπωμεν με πλήρη βεβαιότητα τα αποτελέσματα ενός Δημοψηφίσματος διά την Ένωσιν...

ΧΡΗΣΤΟΣ Δ. ΛΑΜΠΡΑΚΗΣ

Μεθαύριον: Ο Κομμουνισμός και αι απαράδεκται λύσεις.